NMG เลื่อนส่งงบฯปี 60 ครั้งที่ 4 เป็นวันที่ 30 มิ.ย.61
NMG เลื่อนส่งงบฯปี 60 ครั้งที่ 4 เป็นวันที่ 30 มิ.ย.61 เหตุผู้สอบบัญชีอยู่ระหว่างตรวจสอบรายได้ค้างรับที่มีนัยสำคัญของงบการเงินตามข้อมูลที่ได้รับจากฝ่ายบริหาร
31 พ.ค. 2561

บริษัท เนชั่น มัลติมีเดีย กรุ๊ป จำกัด (มหาชน) หรือ NMG เปิดเผยว่า จากกรณีที่ประชุมคณะกรรมการของบริษัท ครั้งที่ 6/2561 ซึ่งประชุมเมื่อวันที่ 28 เมษายน 2561 มีมติให้แจ้งขอเลื่อนการนำส่งงบการเงินสำหรับปี 2560 เป็นวันที่ 31 พฤษภาคม 2561 นั้น ปัจจุบันผู้สอบบัญชียังอยู่ระหว่างการตรวจสอบรายได้ค้างรับที่มีนัยสำคัญของงบการเงินดังกล่าวตามที่ได้รับข้อมูลจากฝ่ายบริหารยังไม่แล้วเสร็จ
ดังนั้น บริษัทจึงจำเป็นต้องเลื่อนการนำส่งงบการเงินสำหรับปี 2560 ออกไปจนกว่าผู้สอบบัญชีจะออกงบการเงินของบริษัทประจำปี 2560 ได้ซึ่งคาดว่าการดำเนินการดังกล่าวจะแล้วเสร็จภายในวันที่ 30 มิถุนายน 2561
ทั้งนี้ บริษัทและผู้สอบบัญชีกำลังดำเนินการในเรื่องดังกล่าว เพื่อให้สามารถออกงบการเงินประจำปี 2560 ของบริษัทให้ทันตามกำหนดเวลาข้างต้น
อนึ่ง ก่อนหน้านี้ NMG แจ้งเลื่อนส่งงบการเงินมาแล้ว 3 ครั้ง โดยครั้งล่าสุดมีกำหนดส่งภายในวันที่ 31 พฤษภาคม 2561